Ожалошћена породица/9
ПОЈАВА IX

ПОРОДИЦА

АГАТОН (долази из задњих врата и сви за њим): Е, ето, видели сте. 
ВИДА: Богатство, право богатство. 
ТАНАСИЈЕ: Тај је знао зашто је живео. 
САРКА: Ах, онај сребрни будилник! 
СИМКА: А чираци, шта кажеш за оне сребрне чираке? 
САРКА: Мени се будилник допада. Навикла сам; никада га нисам имала у кући, али навикла сам. 
ТРИФУН: Па како си ког ђавола навикла кад га ниси имала? 
САРКА: Мој први муж спавао је као топ, бог да му душу прости, али други будио ме је по неколико пута ноћу; прави будилник. Па ето, крај њега сам се навикла. 
ГИНА: А шта велиш, Симка, за онај сервис; чисто сребро, за два'ес' четири особе. 
СИМКА: Ти се, Гино, канда заплака кад виде тај сервис? 
ВИДА: Боже мој, чега ти ту нема и све то да чува туђин, некаква тетка. 
МИЋА: И њена сестричина. 
ВИДА: Море, остави ти сестричину, него, ја бих, Агатоне, нешто рекла. 
АГАТОН: Па реци! 
ВИДА: Рекла бих да ми као фамилија треба да водимо рачуна о овој кући и о овоме иметку, а не туђин. 
ТАНАСИЈЕ: Па разуме се! Јер, реци ти мени, Агатоне, ко нама гарантује за ту тетку? 
ГИНА: Ко зна колико је ствари досад већ изнето из куће? 
ВИДА: А колико ће се тек изнети док прође четрдесет дана. 
САРКА: Ју, мој будилник! 
ТРИФУН: Уха, кад пре твој? 
ТАНАСИЈЕ: Море, има ту вреднијих ствари од будилника. 
ВИДА: Ја велим, пријатељ-Агатоне, да се когод од нас усели у кућу да сачува ово. 
САРКА: Па јест, ето могла бих ја. 
ВИДА: А што баш ти? 
САРКА: Па удовица сам, слободна сам, лакше ми је него вама. 
СИМКА (Агатону насамо): Чујеш ли ти, Агатоне, овај разговор? 
АГАТОН: Чујем. 
СИМКА: Па нећеш ваљда пустити да се ко други усели? Ако се треба уселити, ти си најпречи. 
АГАТОН: Ама, то баш и мислим нешто. 
СИМКА: Нема шта да мислиш, него да пожуримо, ако нећеш да нас ко претече. 
АГАТОН: Готово! 
СИМКА: Ама, немој „готово”, него 'ајде, јер, бојим се, уселиће се Гина. 
АГАТОН: Хоће! 'Ајде да се некако извучемо. (Гласно.) Па ја и Симка одосмо. Нема шта више да седимо. Послужили смо се, попили смо кафу, прегледали смо кућу, нема зашта више да седимо. 'Ајде, Симка, да пођемо. Останите збогом. 
СИМКА: Збогом! 
АГАТОН и СИМКА (оду). 
 

Ожалошћена породица